khistorydata/jeongjo-sjw-relations huggingface dataset:
정조 19년 · 강
分揀注書趙台榮汰去柳聖儀拿處
정조 19년 · 목
是時下永肅門殿座之令大臣卿宰逬出城外諸閣臣亦令勿近闕外惟假承旨朴齊家及與翰注侍衛來待門外予具翼善冠袞龍袍乘輿以出命侍衛直向曜金門仍諸北營敎曰池荷爛開霽後暑退政合暢敍當諸北營夢踏亭經宿聊瀉鬱陶之思以此分付又敎以今日擧動時挾輦軍一百名金虎門軍餉色入直軍先後廂則訓將率領步軍五哨其餘留營留陣置之禁軍二番隨駕斥堠伏兵除之扈衛軍官有廳軍官亦爲除之侍衛則別雲劍外雲寶劍除之又敎以兵曹堂上令該曹口傳差出待下批牌招先隨駕後謝恩前承旨李勉兢假承旨差下前參議兪漢寧假兵曹參議差下使之守宮入北營降輿陞座閣臣徐有榘陞殿予曰諸閣臣旣命勿爲入來則何爲獨自陞殿乎斯速退去翰林吳泰曾前請回鑾語未畢敎以帳殿所奏萬萬無嚴下義禁府處之少頃諸閣臣及三司諸臣蒼黃追到三品以下亦多追詣環擁雜沓于作門之外予命嚴束作門毋得一人攔入遂乘便輿屛侍衛出北營後門踰濟洞後峴迤至灰洞後峴及北倉諸處周覽左右時火雲方熾溽雨將下山路崎嶇儀衛不備從者多顚仆者而予不之恤焉歷臨移時終無靜僻可意處還至北營日且曛臨君子亭射旳柳葉箭第一巡四中六分第二巡二中三分第三巡四中五分下古風于訓局大將李敬懋內厩馬一匹賜給入直堂上將官李殷福外職陞敍堂上將官李旭祥近瓜營將作窠差送時諸閣臣請對者三疏籲者再藥院提調請對者再兩司諸臺請對者三疏籲者三而竝命退去更鼓旣下大雨暴注而諸臣相守作門外終不退去於是從山路招見沁謫敍久阻之思命閣臣及藥院提調兩司諸臺一竝保囚于曜金門外民家每家各接一人無得攔出政官尹蓍東等承政命隨牌來詣命開政于作門外政旣下批蓍東等仍留請對命退去予仍經宿於君子亭之廳上雨勢達宵霶澤平地滙漲湫濕之氣左右交遍予念軍兵之冒雨植立命宣傳官勞問欲曙遂還宮
정조 19년 · 강
以李晚秀爲兵曹參判口傳也
정조 19년 · 강
遞承旨李鼎揆
정조 19년 · 강
前副總管金漢老請對不許上疏賜批仍差分內局提調入去留院
정조 19년 · 목
政院以漢老奉慈旨詣作門外請對啓敎以自內當有仰奏者卽爲使之退去上疏則下批矣○(刀削)下又有無過
정조 19년 · 목
以趙尙鎭李祖承洪仁浩韓用龜蔡弘遠李肇源爲承旨朴鍾淳爲校理朴吉源爲修撰李義直爲兵曹參判李思祚爲奉化縣監
정조 19년 · 목
具翼善冠袞龍袍乘輿出北營入曜金門由永肅門還內(刀削)(刀削)
정조 19년 · 강
分揀時囚趙德潤保放他囚
정조 19년 · 목
因德潤囚單敎以分揀放送其餘諸囚開坐間姑爲保放
정조 19년 · 강
命時原任閣臣之留在闕外者更令逬退于把子橋外
정조 19년 · 강
(刀削)(刀削)(刀削)
정조 19년 · 목
敎曰諸生有勸入之命賜批然後可以膺命且其儒疏在於擧動所則亦非犯禁以省疏具悉書頒以示重賢關鎭鬧端之意
정조 19년 · 강
放時囚李時秀尹光心崔奎晶罷韓晚裕職
정조 19년 · 목
因時秀囚單敎以飭已行分揀放送○因光心奎晶囚單敎以付過放送○因晩裕囚單敎以罷職放送
정조 19년 · 강
行司直沈頤之等伏闕求對命佩符之臣竝記過待令其餘勿許接跡於禁局
정조 19년 · 목
政院啓言行司直沈頤之漢城判尹金持默知訓鍊院事李敬懋前大司憲尹師國戶曹判書李時秀水原留守趙心泰行副司直徐有大行副護軍柳孝源吏曹參議朴宗甲疏籲路阻筵對無望日已向夕轉益崩迫進伏闕門之外冒萬死相率求對矣敎以見振綱矯俗之端然後出場朝者下敎信之當如金石馬敢求對至於闕門異於閤門尤馬敢爲此無於法之擧乎戶判吏議前都憲外皆是佩符之臣一倂記過待令其餘分付兵曹更不敢接跡於禁局之外事嚴飭
정조 19년 · 강
命闕外求對卿宰及吏曹參議朴宗甲竝許入來待閤外
정조 19년 · 목
敎曰旣有昨日招致閤門下敎之命分付兵曹闕外求對卿宰及吏曹參議許入來待閤外
정조 19년 · 강
兩司諸臺詣闕求對命大司憲尹師國大司諫朴宗來竝許遞差代仍命牌招諸臺聽俄下傳敎
정조 19년 · 목
政院啓言兩司諸臺昨夜請對雖伏承退去之命慈敎之下不暇緩聲來詣闕外更爲冒萬死求對矣敎以大司憲之情勢勢難强迫許遞諫長亦爲許遆何必使臺閣一空然後可以振紀綱乎幷令今日政差出待下批牌招察任爾等亦令政院牌招聽俄下傳敎之地
정조 19년 · 강
司諫崔重圭等詣閤求對不許
정조 19년 · 목
政院啓言司諫崔重圭掌令沈興永慈敎之下求死不得冒萬死來詣閤外請對矣敎以退去
정조 19년 · 목
以徐龍輔爲大司憲申獻朝爲大司諫趙德潤爲校理李宗變爲副校理嚴耆爲修撰洪樂游朴吉源爲副修撰李義直爲兵曹參判趙鎭寬爲左尹李敬懋爲知義禁洪仁浩爲同義禁金志默爲判尹李漢豊爲右尹
정조 19년 · 강
命前假注書曺錫中仍察廳任
정조 19년 · 목
政院啓言三司諸臣更爲冒萬死請對矣敎以退去
정조 19년 · 강
中批尹蓍東爲判義禁陞資也
정조 19년 · 목
因知義禁望筒敎以右相以冬春以後用捨之擧直邊過錯枉邊不及爲言其說誠然深得大臣之體而近日葛藤以後處分反是逬逐相望近於矯枉過直疏章中宛轉剴切不隨渝習予見於吏判一人若欲眞箇擧直捨此人孰先吏曹判書尹蓍東判義禁見窠特除方有擧行事卽爲牌招先擧行後謝恩
정조 19년 · 강
推承旨李勉兢汰注書許暕
정조 19년 · 목
因密符單子誤書敎以不可以未及照察言當該承旨從重推考注書則聞是生疏之人云姑從末勘爲先汰去
정조 19년 · 강
申諭奉朝賀金鍾秀
정조 19년 · 목
假承旨朴齊家書啓以爲臣敬奉聖批馳往傳諭于廣州靜林里奉朝賀金鍾秀所住處則以爲臣獲奉聖批於一息尙存之日榮感之極眼疾先昏至於疏語之不徒不準請乃反有十爲百爲之敎此何敎也此何敎也臣死且不奉只有抑塞而已噫臣之自春邸事我殿下三十年所藉手者只尊聖德明義理六字豈忍於符到之時乃見義理之淪喪至於此極耶臣雖死之日若聞此賊之明正典刑臣當歡欣而入地矣其情寧不慽哉臣旣不能輿疾請討僅出喉間數語又未蒙聖上之憐察只願早卽溘然而亦不可得人之將死其言也善伏願亟收批旨仍從百僚之請焉伏枕涕泣不知所達云矣臣則仍爲復路敎以卿言雖如此昨批悉諭卿也故傾倒乃爾卿不知感反以爲死且不奉乎書啓當還送而念卿病中勞思略以不然之意申及於奉命承宣還朝之前仍敎以此回諭爾於復路前更往傳諭(刀削)
정조 19년 · 강
改差平壤庶尹朴知源靑陽縣監朴英秀
정조 19년 · 목
敎曰未下直守令及上京守令皆令當日下送○吏曹啓言上京守令晉州牧使鄭東協星州牧使具膺谷山府使金基厚延安府使李述源密陽府使趙觀鎭德川郡守徐弘輔高陽郡守王道常白川郡守徐敎修盈德縣令李潞秀江西縣令金龍淳果川縣監金履裕唐津縣監徐有升甑山縣監宋煥章陽德縣監洪樂佐安峽縣監元在明俱已下去而黃州牧使李彥植沔川郡守洪大應親病沈劇萬無離捨還任之望平壤庶尹朴知源靑陽縣監朴英秀比安縣監兪漢㝢身病猝重不得還官云五邑守令特敎催促之下不卽還官所當重勘而本曹請推之外無他可施之罰敎以有親病者問其可强與否下送後更爲草記兪漢㝢之身病卿當知之亦察其强否而處之其餘有實病之人催促下送不可强者改差口傳差代待下批明日下送又啓言黃州牧使李彥植父病危重不得還任沔川郡守洪大應母病苦重姑難還任云待病差還任之意分付平壤庶尹朴知源靑陽縣監朴英秀病重不得下去云實病如此不可强令還任竝改差比安縣監兪漢㝢身病猝劇姑不得催促下送
정조 19년 · 강
以洪樂正爲平壤庶尹黃道源爲靑陽縣監竝口傳也
정조 19년 · 강
遞承旨趙鎭寬任希存閔昌爀以黃昇源李亨元李羽晉蔡弘遠鄭尙愚李肇源爲承旨竝前望也弘遠上疏請遞許之以李勉兢代之前望也
정조 19년 · 목
政院啓言右承旨任希存左副承旨閔昌爀深夜瀆擾未蒙召接焦遑之忱日甚一日玆敢冒萬死更爲請對矣敎以政院擧行不成說爾等遞差未肅拜承旨許遞前望單子入之待下批牌招察任○弘遠疏略曰殿下今日之擧果何爲而至此也亂本伏在肘腋宗社危迫呼吸而辭敎則群下之憂惑轉甚擧措則朝象之波蕩磨定嗚呼此何事也臣亦隨諸臣後屢陳聲討之章而若其苦懇血忱須得方寸之地始可以碎首力爭冀回天聽今於此時荐蒙恩除臣豈不且感且幸躍然趨入以洩此冤鬱之懷而臣父見方泥首席稿待罪城外則臣何敢自同平人遽然進身於密通之地不念義分之重乎伏乞亟允群請仍許臣遞免敎以情勢似然許遞前望單子入之待下批牌招察任
정조 19년 · 강
諸承旨求對命退去陳疏命勿捧
정조 19년 · 목
敎曰閣臣聯名上疏昨有勿捧之命則承宣焉敢上疏乎求對數次不爲賜批則輒欲上疏屑越甚矣承旨疏亦爲勿捧
정조 19년 · 강
勘放時囚曺命峻等一百八十九人
정조 19년 · 목
因命峻等囚單敎以夜深前一竝捧草供以入又敎曰夜已深時囚次次捧供後姑放草記事分付○義禁府啓言時囚罪人曺命峻等拿處傳旨啓下之後卽爲知委次第就囚故以其疏錄名帖先捧現告而仍卽修正囚單以入矣及其捧供之際前監察權襈下去加平地前縣監李良會前奉事鄭運耆家在江上前縣監閔斗爀洪景斗朴瀅源前判官洪彝浩前牧使朴左源前郡守林夏喆等家在城外引儀尹玄錫身病猝重不得就囚俱未捧供囚單之徑先修入臣等不勝惶恐而陳疏未承批之前或徑尋鄕路或偃處私次者事未前有萬萬駭然請權襈發遣府羅將拿來李良會等待城門開拿囚添問目捧供尹玄錫實病旣如此待其差病拿囚捧供允之又啓言曺命峻原情以爲當此擧國焦遑之時憂憤所激聯進一疏竟陷於猥越之科云沈原之等一百八十八人原情以爲渠等所懷疏頭曺命峻之供已爲陳達更無可告之辭云請上裁又啓言時囚罪人曺命峻等一百八十九人旣已捧供依下敎竝姑放○放以疏頭以不應爲律勘放其餘法旣行矣竝付過放送○義禁府啓言曺命峻笞四十收贖付過還職敎以如有功議各減一等又啓言曺命峻功減一等笞三十收贖付過還職
정조 19년 · 강
命水原園底及府內武士當朔試射入挌者施賞有差
정조 19년 · 목
柳葉箭入格親軍衛閑良李大永邊四中鄕武士出身崔時大等四人貫一中邊二中上送則試取後施賞別軍官出身金光一等三人貫一中邊一中各木布一疋別軍官出身金德恒等六人邊二中各木一疋外帑庫
정조 19년 · 목
墻垣頹圮慰安祭在明也
정조 19년 · 강
還給前承旨韓用龜疏本
정조 19년 · 목
疏略曰竊伏見內閣提學沈煥之疏批臣於是痛哭流涕直欲無生惟我殿下以堯舜之聖雖在燕閑幽獨之中動靜云爲之間何嘗有不可對人言者而至於此擧掩公法而伸私恩也其爲聖德之累果何如也而乃以招來之敎顯示遂非之意比之向日過擧尤何若是其無難也至若奉朝賀金鍾秀疏批則辭敎轉益非常有違顏氏不貳之道不念羲經頻復之戒又豈所仰望於殿下者哉若此不已則(刀削)朝著日益空虛民心日益渙散國勢岌嶪將不知稅駕於何地寧不痛心嗚呼人君處崇高之位任造化之權意欲所向何事不遂而惟是所畏者天命也民心也是以古昔聖王奉三無私以勞於天下天下之人莫不心悅而誠服民心卽天心也未知今我殿下此擧其果爲民心之所悅服乎否乎伏況前後慈敎炳若日星嚴如霜雪丁寧告戒諄複懇至可以透金石泣臣隣而乃以殿下順志之孝尙不能奉承明旨使宗社臣民置之呼吸危亡之地此何事也此何擧也數日以來卿宰三司之投匭抗言者何限而俱未蒙開納則如臣者豈敢有迴天之望而第此憂愛之忱根於彝性沫飮之義出於公憤是豈可已而不己者耶臣今冠裳未吉不齒恒人而腔血如沸按住不得玆敢越例陳章伏乞聖明仰體慈敎俯循群情廓揮軋斷以安宗社焉
정조 19년 · 강
召見承旨李勉兢于重熙堂遣勉兢諭諸大臣勿待命仍命城闕門禁安徐門黜諸宰竝分揀
정조 19년 · 목
予曰今此鬧端爲幾日乎勉兢曰今爲五日矣仍涕泣奏曰五日之內諸臣請對一不許接而臣始得此方寸之地可以略陳焦迫之情矣(刀削)前後疏啓之所備陳者臣不必更陳而論以目下事其爲深長之慮不但止於懲討之義而已每經一番風波人心之泮渙國脈之斲傷不知落下幾層而前年一次今爲二次繼而有十爲百爲之敎若此不已則人心日渝不可復振國脈日傷不可復蘇終必至於莫可收拾之境矣豈不大可懼哉昨年臣等俱犯死罪蓋於蒼黃罔措之中自歸犯分之科今番則諸臣恐懼誡告謹守常度出局出城莫或違命呈疏呈啓不敢抗旨豈其焦遑憤痛之情或緩於前年而然蓋爲恪遵義分欲於常理上仰格我聖衷也今殿下乃以今年之異於前年一向徑情甚至有眼慣耳軟之敎夫秉彝之天人所同得大臣百僚姑無論至於之內司掖屬雖不敢不黽勉奉命其心亦將不服而有歉愧之心矣殿下雖欲使群下看作尋常終至於莫敢矯非其可得乎我殿下因心之至情群下亦豈不仰認而爲渠接見不顧聖躬之自輕仰貽殿宮之惟憂臣僚之受傷而不之惜焉軍民之貽害而不之恤焉輕重倒置危亂必至則殿下此擧非所以愛(刀削)適足以害(刀削)而已(刀削)厚其衣食以終其身卽殿下全保之至德也何必爲此決不可成之事作此曾所未有之擧乎且殿下聖學高明洞察事理何嘗一毫近似於循私意咈群情而獨於此少無顧忌萬有一後世嗣王引爲口實惟意所欲力遏人心威制群下則殿下將若之何殿下何不念及於此耶(刀削)(刀削)伏願亟降明命焉予曰召見承旨將欲使傳諭于大臣也須詳聞而詳傳之今番事不得不然日子之至於半旬者蓋欲勉回慈心矣到今不可一向違拂且今番則諸臣擧措粗守義分其於振綱矯俗邊亦不可謂全無其效旣知其如此而一直强咈亦涉如何纔已還送予豈欺之哉大臣亦或見其還去之狀也旣送之後諸臣若或齗齗則是予旣順承慈旨而諸臣反激予也予雖稟于慈殿豈無可爲之道此意詳細備傳也○敎曰多日違拂反乖道理今番貌樣亦知義分此非許久如是之事究竟之方具在入侍承宣往傳仍傳命召勿待命事亦爲傳諭於諸大臣而城闕門禁安徐黜送門外諸宰分揀自明日昧爽以後更申前禁莫敢追提(刀削)(刀削)
정조 19년 · 강
仍任京畿監司徐有防
정조 19년 · 목
敎曰畿伯仍任密符以假都事所佩密符仍佩事下諭仍命除辭朝
정조 19년 · 강
分揀三司諸臣罷職及兵曹入直堂郞拿處(刀削)(刀削)
정조 19년 · 목
以權裕爲大司憲李殷模爲大司諫李景溟爲執義申禹相爲司諫金星甲姜文會爲掌令申鳳朝李安默爲持平沈銖爲獻納李東冕爲正言申大尹爲校理柳河源爲副校理崔獻重朴鍾淳爲修撰高宅謙爲副修撰魚在沼爲淸道郡守(刀削)(刀削)(刀削)
정조 19년 · 강
政院以時原任大臣轉向江郊啓命安心入城
정조 19년 · 목
政院啓言領敦寧金履素領府事金憙判府事李秉模雖伏承勿待命之敎以義以分決不敢冒入城闉轉向江上恭竢嚴誅云矣敎以安心勿待命事遣史官傳諭又啓言領議政洪樂性左議政兪彥鎬右議政蔡濟恭以爲職忝輔相誠未上格以致非常之擧隨時頻復一則臣等之罪二則臣等之罪今承下敎(刀削)臣等之義實不敢冒入城闉今方轉向江郊恭俟嚴誅云仍納命召何以爲之敎以安心勿待命卽爲入城事遣史官傳諭仍傳命召
정조 19년 · 강
假注書黃基天兼春秋安經心以時原任大臣附奏書啓命安心入城
정조 19년 · 목
假注書黃基天書啓以爲臣敬奉聖諭馳往傳諭于龍山坊炭海契領議政洪樂性東門外契左議政兪彥鎬桃花洞玉契右議政蔡濟恭所住處則洪樂性以爲臣冒叨相職當國勢岌嶪之時旣不能奉承慈敎明義理而衛宗社又不能怵畏義分尊國體而振朝綱進退無當擧措乖駭自顧慙痛寧欲卽地溘然未知古今天下果有値國家如此之日爲大臣而忘君負國如此之甚者也殿下將焉用彼相爲哉而辱王命而招之勤耶念臣屢犯乖義蔑分之科荐被不敢承聞之敎爲人臣者犯此罪承此敎豈敢晏然束帶彈冠復廁周行重自陷於無忌憚之誅哉況自伏見沁留處分傳敎金奉朝賀疏批以來心膽俱墜神精飛越目下危迫之禍機雖幸少舒將來(刀削)益切危懍倘以今日之苟安諉以究竟而揚揚入城視若無事則殆燕雀之不若天經地義無所闡明君綱臣分將焉掃盡臣雖不忠無狀其何忍爲此哉伏地涕泣惟願鈇鉞之遄降云兪彥鎬以爲當此處分非常擧國如沸之時不敢膠守常分姑且黽勉遲回及至別諭之誕宣門禁之許開始可以自處故逬出江郊粗安微分矣不意史官遠臨傳宣聖諭至有勿待命卽爲入城之敎臣一倍懍愓不省所出自惟無狀賤臣忝叨大官纔經向來(刀削)驚魂靡定愧汗猶沾曾未數月又有日前之光景此豈群下所仰望於不貳過之聖德哉(刀削)奉朝賀金鍾秀疏批及沁留權欕處分傳敎若未收還則防禁漸無可言岌嶪猶夫前日也聖敎中究竟之方臣實未敢知其爲然也臣不能碎首力爭以盡格回之道乃反抗顏冒入自同無故之人則人臣之義豈容若是哉恩命之下末由袛承惶懍隕越惟鈇鉞是俟云蔡濟恭以爲臣自念罪過無面可顯恩諭之下進身無路惟願遄被威罰云矣敎以一提學箚批未見乎欲收之言初何發口明知其不從而如是爲說未知爲可設或急於勉出姑且許施此不過面前塞責則予與卿等之不誠到此果如何況設禁之限在明明日以後雖大官義不當冒禁卿等何不深量乎安心卽爲入城事更爲傳諭仍傳命召○兼春秋安經心書啓以爲臣敬奉聖諭馳往傳諭于龍山坊東門契領敦寧金履素領府事金憙判府事李秉模所住處則以爲臣等不忠之罪可謂上通于天(刀削)怵於嚴敎莫效有進無退之義奉朝賀疏枇及沁留處分之敎萬萬非常而又莫效古人焚詔之義無面對人逬伏江郊史官遠辱傳宣聖旨聚首隕越益無所容臣等之今玆逬出非敢以區區私分爲自處之計也亦非敢以日來所被嚴敎有所自阻於天也岌嶪之勢猶夫前日憂虞之端猶夫前日臣等死罪未敢知爲究竟而一日二日前後批敎尙未反汗此莫非所謂大官之罪尙何面目自同無故以廁冠裳之列哉惶隕恧戲不知所遠云矣敎以明日以後豈可更提然則如是相持何日入城乎安心入城事更遣史官傳諭
정조 19년 · 강
假承旨朴齊家以奉朝賀金鍾秀附奏書啓
정조 19년 · 목
書啓以爲臣敬奉聖敎馳往回諭于奉朝賀金鍾秀所住處則以爲臣自奉批旨驚遑崩迫只恨一縷之尙存草草數言竊附尸諫之意矣又以不知感三字責諭截嚴臣誠惶隕震剝而甚非平日所仰望於我殿下者也顧今(刀削)危機迫在目前殿下何不念宗廟社稷付界之至重而乃及顧籍一(刀削)至於此耶臣欲起旋仆運動無路不得致身輦轂之下碎首以爭伏乞亟降明命以安國勢臣卽朝暮將絕之喘耳復登天陛此生已矣惟願化以爲厲掃妖氣而廓淸之而已瞻望九閽不勝涕泣懇祝之至云矣臣則仍爲復疏
정조 19년 · 강
江原監司李秉鼎以橫城縣監張集紹不法諸條馳啓請罪命集紹拿處諸條中宮納火稅之流來實數令廟堂詳問釐正火稅染指之首犯守令指名狀聞仍命嚴飭宮庄營土及內奴案修正時侵徵之弊
정조 19년 · 목
該監司狀啓以爲臣於昨秋待罪守禦使時本廳案付橫城屯牙兵金順才以自本官責出二十兩錢將至難保之境呈訴故臣關問於該監司則橫城縣監張集紹牒呈內本縣方有內奴婢改都案之事而本邑前例軍役中兩人捧錢二十兩頉給用於情債故果爲徵錢於金順才云奴婢都案與軍丁都案有異則徵錢於軍保已是意外京廳案付之軍非外邑所可頉給則其所牒報明是粧撰故具由發關於前監司李勉兢在任時以爲待回移論勘之地適値臣遞解而未果矣今臣到營之後橫城民李志復呈議送內本邑下吏金介金以過去喪行擔軍次知色吏督出擔軍而渠家無率丁不得出送介金徵索貰錢故渠以難辦貰錢爲言則介金詬辱捽曳言于作廳渠及祖與父三代擧名付罰而被其阻當無路訴冤云故當該吏房金就甲該色金介金發關移囚於原州牧而楊口縣監洪養默時在營下故使之究問牒報矣金就甲等不待訊問箇箇直告與李志復議送少無差爽橫城民鄭忠欽又呈議送內本縣奉福山卽黃腸封山而昨年風落松一百五十餘株本官督發兩面軍丁二百餘名裁斷以置別遣將校先爲作板而渠有班名又爲執綱之任故恐有來頭生事之慮欲呈議送之際本官忽捉去兩朔囚獄一次擅刑又爲別杖三十度始放今於營門新莅之後本官恐呈議送又爲推捉故渠冒死來訴云且本縣晴日公杞井谷三面有明禮宮柴場火粟稅而戊戌年特命革罷導掌之收稅自本官執卜納稅者實出於顧恤東民之至仁盛德則該縣監及以此爲染指之資每一面以七百三十三日耕定式三面合爲二千二百日耕而每日耕稅錢四錢合八百八十兩執卜徵捧只四百八十兩上納該宮二十兩馬貰除給而三百八十兩則作爲官用傳說丁寧入於廉探故發遣幹事將校摘奸於奉福山則裁斷木果爲埋置於溝壑今皆腐傷晴日等三面頭頭民人一竝招問則渠等所告以爲三面火粟田如能盡數收稅則八百八十兩猶爲輕歇而書員輩秋間執卜時富實之戶先給稅錢初不入錄故太半見漏只以該吏馬上草觀之則當年徵捧六百兩內四百八十兩上納該宮二十兩馬貰除給一百兩則自官取用而吏房處例給之物每面爲二百八十負以價計之殆近五十兩而執卜時先捧之物無以査得云故當該吏校等一竝捉送於臣營中軍趙雲履處盤問則火粟稅一百兩自官私用執卜時先捧之物吏房及該面書員等從中偸食風落木自官作板旋卽打破掩跡等事一一納供該縣監張集紹三載居官無一善狀吏橫政昏民不支堪京廳案付之軍稱以頉給而脅勤捧錢作廳信任之吏創爲怪擧而放恣虐民至於黃腸風落松之私自埋置惟意作板宮納火粟稅之不遵朝令及爲染指俱係不法有難仍置其罪狀請令收司御處火稅加捧宜卽釐正而宮房收稅與京司上納有異收稅實數無以的知姑不得擧行敎曰該倅所爲極爲駭然令該府拿問嚴處諸條道臣當處置而其中宮納火稅之流來實數廟堂詳問後錄行會卽爲釐正使特罷導掌付之本官之朝令期有實效付該邑旣非數年內事則其所藉此染指必非但此倅而已其委折溯考當該首犯守令指名狀聞以爲重繩之地新到之初氣力可尙道內宮庄營土如有似此之弊隨現狀聞切勿饒貸事嚴飭行會內奴推刷之列邑主管法意何如則無論謬例與否有此科外侵徵萬萬痛駭該倅拿來後添問目取招而此邑如此則道內他邑可知此道如此則他道可知宣頭案磨勘當前本道及他道令廟堂嚴飭凡係侵徵之端另加禁戢近日酬應之中事關民隱深夜判下爲道臣守令者敢不恪勤奉行乎此意一體嚴飭
정조 19년 · 강
江原監司李秉鼎啓請原州東四面園所所納香炭火稅減總許之
정조 19년 · 목
該監司狀啓以爲因湖西關東暗行御史韓致應別單中原州倉逋事本州東四面園所所納香炭火稅事自備局覆啓令道臣詳査啓聞事允下矣倉逋事前道臣李勉兢在任時以平昌郡守南羲老楊口縣監洪養默差定査官使之會同營下多般究覈而穀簿紊亂年條浩多今至閱朔尙未出場香炭火稅事始無行査之擧臣於到營之後別遣親裨及幹事將校先爲廉察東四面流散之戶則甲寅以後流散之戶合爲八十一戶而其中二十五戶則以他官人暫時來接旋卽還歸五十六戶則果因難於納稅逃亡的實云臣卽爲招致東四面面任稅監及頭頭民人反覆詰問而南羲老洪養默方在營下故差定會査官同坐取招則面任稅監及頭頭人等招以爲本州東四面自丙申年屬於顯隆園香炭山故自齋所下送監官及守僕量度山田大小定稅三百兩矣壬子年面內居金就礪徵稅之際見其有略干剩餘潛往齋所加定稅錢四百兩而圖得園監帖文下來收稅後所收稅錢先償私債數百兩當納之稅錢不卽輸納故自齋所移文本官捉囚就礪僅僅備納矣癸丑春自巡營招致四面大小民人詢問稅額之加定便否則民人等皆云今若以三百兩依前永定則民可以支保云云面內寓居金天柱者挺身大言曰三百兩之稅皆是奸民之言若定以六百餘兩則齋所有增稅之效民間無稱冤之弊云云則營門信聽其言以六百五十兩定式至今遵行大抵壬癸之間民無流離火耕自如矣一自火稅增加之後聞風來寓之人火田資生之類次次流徙民戶漸損火耕漸縮至於昨年則面內收稅監官明知其爲一日耕爲必以二日耕執卜若不如此則無以充六百五十兩之數故不獲已作此濫執之擧而吏鄕輩雖欲侵責民人旣不能充數於公納則何以泒及於吏鄕乎云蓋此火稅以六百五十兩定式加總卽癸丑道臣尹師國事也金就礪之告于齋所金天柱之言于道臣次次增稅云者參互於諸人之招詰問於伊時校吏則果爲丁寧而其時道臣之以六百五十兩定稅者亦有意見癸丑以前則或園差收稅或官吏執卜從中侵漁爲弊多端且東四面土曠人稀簽丁最難故每當逃老故充定之時無遺披括盡充軍伍故居民輩未及作農經納軍錢雖或有願耕者末由安堵旋卽荷擔惟此兩弊爲該面民人難支之弊故其時道臣作爲完文新充之軍丁永爲頉給色吏之執卜亦爲革罷使該面里頭頭人從公定稅民人則只輸納本官自本官成陳省定色吏上送園所而馬貰及色吏路費亦以定稅中減給以此民無稱冤之端稅有加定之效矣其時道臣遞歸之後不能遵守完文年年逃故已頉者率皆還塡且値昨年之歉荒寓接之戶亦多離徒此所以居民輩稱以痼瘼至登於繡啓者也今以大體論之則東四面周圍廣闊幾至二百餘里若使民戶漸盛火田增墾則六百五十兩之稅猶云太歇而目下所見則移去之戶旣過八十起耕之田又減一二奸民殘戶無怪稱冤故甲寅以後還充軍丁十九名臣於招問之日卽地頉給仍以納稅旣有所重完文更當遵守從今爲始更勿呼冤招徠流戶同力耕墾之意申申曉諭而流徙之戶姑未還接山田之起比前頗縮則依舊收稅似或稍重若或略減其數則必當爲大慰民願還接流戶之道而事係莫重請令廟堂稟處敎以民弊旣如此何待回啓依道狀施行卽爲量宜從便減總後狀聞前伯登筵時亦已詳問而令廟堂更加詳問於前伯行會亦令該留守知此其所給代與否論理狀聞
정조 19년 · 강
推判義禁尹蓍東同義禁李漢豊洪仁浩
정조 19년 · 목
政院啓言昨日時囚罪人權襈等囚單子則混爲書入捧供時始爲區別或稱在外或稱家在城外未及拿囚云者事涉不審極爲未安請當該金吾堂上竝推考允之
정조 19년 · 목
漢城府以南部民家一戶頹壓啓敎以恤典令該廳卽爲分給事分付
정조 19년 · 강
遣承旨諭時原任大臣入城仍傳命召于時任大臣
정조 19년 · 목
政院以領議政洪樂性左議政兪彥鎬右議政蔡濟恭又使錄事來納命召啓敎以安心入城事遣承旨傳諭於時原任大臣時任所住處仍傳命召與之偕入城內書啓謄入之際已犯曉鍾今欲下批係是昧爽以後令傳諭承旨還爲齎傳
정조 19년 · 강
承旨李勉兢上疏賜例批
정조 19년 · 목
疏略曰臣伏見兩司聯箚下者有樂述移配傳敎書出承宣譴削之請臣滿心慚恧無地自容噫嘻樂述以極逆之子關係何如則三次移配實是失刑之太者而臣於伊日徒流案書下之時深夜坐直爭難路阻臣方自訟之不暇人言之來固所甘心忙陳短章徑出禁扃伏乞鐫削臣職以謝人言
정조 19년 · 강
吏曹判書尹蓍東上疏辭職以親病請由賜例批
정조 19년 · 강
以洪秀輔爲判義禁金尙集李時秀爲知義禁李祖承爲同義禁幷前望也
정조 19년 · 목
政院啓言義禁府都事來言時囚今日捧供有命而判義禁尹蓍東陳疏知義禁李敬懋同義禁李漢豊病不進不得備員開坐云請幷牌招敎以幷許遞前望單子入之使之先開坐後謝恩
정조 19년 · 강
判義禁洪秀輔上疏辭職賜例批
정조 19년 · 강
承旨李肇源以時原任大臣附奏書啓
정조 19년 · 목
書啓以爲臣敬奉聖諭馳往傳諭于時原任大臣所住處則領議政洪樂性左議政兪彥鎬以爲臣等猥將微悃屢瀆天聽罪上添罪尤切兢惶乃者承宣傳宣聖旨與之偕入益不勝悚隘之至在臣分義決不敢晏然坐邀今方冒入文字略暴衷情云右議政蔡濟恭以爲臣之孤恩負國合被嚴譴之罪冒沒入城非所可論云領敦寧金履素領府事金憙判府事李秉模以爲臣等一日留滯坐邀一日恩禮在臣等分義尤有萬萬不敢今方略具文字仰暴衷情云臣旣伏承偕入之命姑爲仍留
정조 19년 · 강
分揀時囚吳泰曾
정조 19년 · 목
因拿處傳旨有是命
정조 19년 · 강
領議政洪樂性左議政兪彥鎬右議政蔡濟恭領敦寧金履素領府事金憙判府事李秉模聯疏賜批
정조 19년 · 목
疏略曰臣等不忠無狀上無以酬罔極之恩下無以副具瞻之望俯仰慚痛尙何道哉承旨偕來卽我列聖所以待大臣之殊禮也今殿下施之於臣等禮則古矣顧其人則非也在他時猶不敢承當況今日罪負如臣等者乎竊聞古人情窮勢蹙無所因極則輒敢自城而郊自郊而鄕此非敢自重而慢命也乃所以全微諒而守常分也臣等左右思惟此義參前倚衡不得已聯陳短章徑尋鄕路伏乞亟降鈇鉞之誅以正擅行之罪批以否德忝位九經不修親親之道蔑如敬大臣之義壞矣宜乎卿等之望望然遐棄以予誠淺行莫尼止玆將數行之批虔申贈言之儀卿等在途加飧穩抵田里以副予慇懃之思仍命此批答傳諭承旨傳諭
정조 19년 · 강
承旨李肇源以時原任大臣一齊下鄕書啓分遣偕來承旨仍命四所衛將假承旨差下分察各房餘二房曹司衛將權察飭畿伯各務差使員星火發送
정조 19년 · 목
書啓以爲時原任大臣聯名陳章轉尋鄕路領議政洪樂性往廣州地左議政兪彥鎬往安城地右議政蔡濟恭往水原地領敦寧金履素往驪州地領府事金憙往龍仁地判府事李秉模往陰竹地臣所當隨往首相所去處而不敢擅便敎以古有是否殊覺瞿然金吾而城外城外而江干江干而縣獄雖聞之時原任諸大臣之從座目一幷下鄕揆以事勢可謂行不得處而大臣老成之智慮必有深量而然予則但當修敬禮之故事而已矣傳諭及偕來承旨分排領議政下往廣州地則都承旨進去左議政下往安城地則左承旨進去右議政下往水原地則右承旨進去領敦寧下往驪州地則左副承旨進去領府事下往龍仁地則右副承旨進去判府事下往陰竹竹地則同副承旨進去若此則銀臺空院出納無所係是無於例之事勢將義起而充其任四所入直衛將招來假承旨差下分察各房不足二房則曺司衛將招致權察近日自上處分急於方便之致所下絲綸或忽典嚴一提學疏中殆若王言之戲爲陳勉之語者深以爲可六大臣之一時尋鄕亦或不近於戲乎且況陽川金浦通津之民近聞癈農怨咨云而此際又添六邑之民弊節節可悶矣然禮不可廢各務差使員星火分定發送後狀聞
정조 19년 · 강
遞承旨李亨元李勉兢以申光履申大顯代之尋遞光履以成種仁代之幷前望也
정조 19년 · 목
勉兢違召敎以與左承旨許遞前望單子入之待下批牌招偕來先進去後謝恩光履違召敎以許遞前望單子入之待下批牌招
정조 19년 · 강
命頹壓民戶恤典卽爲分給仍飭各部抄報之不均
정조 19년 · 목
漢城府啓言卽接各部官員所報令番雨水民家頹壓處當入恤典者不當入恤典者區別報來故列錄書入而人物則各部俱無致傷云東部三戶完少頹多南部三戶完少頹多西部三戶完少頹多幷敎以恤典令該廳卽爲分給仍敎曰近日朝廷雖有風波該府豈敢歇後擧行前此飭禁何如則各部抄報如是不均當該部官等更當考察處分此後嚴飭事分付
정조 19년 · 강
命假注書黃基天兼春秋安經心江華府墩臺軍充定
정조 19년 · 목
基天等以大臣所住處傳諭史官擧行稽綾也
정조 19년 · 강
罷吏曹參議朴宗甲職以李勉兢代之前望也
정조 19년 · 강
政院以賓廳頉稟啓命當該備卽嚴棍十度充軍該吏嚴杖定配
정조 19년 · 목
政院啓言備邊司郞廳來言今日賓廳日次而領議政洪樂性在廣州地左議政兪彥鎬在安城地右議政蔡濟恭在水原地不得來會云矣敎以廣州雖近其餘爲百里百餘里則其間執未及到彼焉敢以在何邑來告頉稟乎當該備郞令兵判嚴棍十度充軍該吏令攸司嚴杖定配
정조 19년 · 강
命遣史官于奉朝賀金鍾秀問議大臣命召處置之當否以啓仍命偕來承旨幷許遞政官牌招開政
정조 19년 · 목
政院啓言領議政洪樂性左議政兪彥鎬右議政蔡濟恭使錄事來納命召何以爲之敎以一時下鄕古無令無則命召之還傳亦豈有例乎還傳極涉如何捧留亦沒着落昨日來納之後姑爲留中者此也大臣命召事體不輕所以處置之當否遣史官問議于金奉朝賀大臣處偕來承旨例不出代雖値殿座動駕之時蹔爲入來參班政院措語啓稟古例則然而昨因空院不得不差出假官而往古來今如許國體不徒未聞於國乘無於法之法自今昉行苟且甚矣因其擧措之近於顚倒而尙書不備六房常參不得取稟言念後弊豈不凛然而寒心處乎到今常例有不暇顧偕來承旨本職幷許遞政官牌招開政差代俾存體貌
정조 19년 · 강
獻納沈銖上疏請收前後過中之辭敎仍改昨日諸大臣疏批俾開進身之路賜批
정조 19년 · 목
疏略曰伏聞時原任大臣有聯疏告歸各尋鄕路之擧嗚呼此何時也此何事也承佐一人董率百官是乃大臣之任則朝廷之上不可一日無大臣也今日六大臣之一時退歸者果何故也當初出城實緣上下之阻隔畢竟尋鄕亦由於前後辭敎未蒙反汗卽不過情窮勢蹙迫不得已而擧措初旣輕先進退終涉郞當非敢曰大官處義十分穩當而第伏念敬大臣三字九經之遺義百王之攸法以聖上含容之量連下敦諭之音臣固欽仰敬禮之備至伏見諸大臣疏批有若曰行莫尼止又若曰穩抵田墅行而不尼則有似乎使之還鄕矣諭以穩抵則無望乎致之在朝矣噫彼大臣豈忍有便訣之心惟我聖上亦安有永斥之念而如是之際辭令過當氣象愁沮未知聖明敬待禮使之道果無一半分欠缺之歎乎伏願亟收前後過中之辭敎仍改昨日疏批中數句俾開大臣進身之路爲批以爾之侵斥大臣也旣曰擧措輕先進身郞當云爾則又何拈出行莫尼止穩抵田里等批旨句語反謂有似乎使之還鄕無望乎致之在朝以爲責難之資乎批旨中云云以予誠淺無以挽執也爾必聞故事諸相之一時尋鄕果聞之乎在昔敬禮大臣之晠世如黃翼成鄭文翼之俱未嘗爲者但以儒相受賓師之恩禮而頻尋鄕廬者惟有宋文正一人此特一身之去就考其時亦豈在於寧陵在宥之日乎無於古之例創覩於今日惝怳眩惑未暇念適當之禮數姑先空六仙之列追六相之行雖以漢高寬大之度縱何追信之厚禮何加於是嘉爾言之無隱示予意之有據
정조 19년 · 강
命禁將開坐慕華館江華中軍李章漢回示三匝後敺打奉命掖隸之罪嚴問得情濟州牧減死定配
정조 19년 · 목
敎曰禁將卽爲開坐慕華館大會一營軍兵江華中軍李章漢爲先拿入回示三匝後以敺打着紅衣奉命掖隸之罪一一嚴問得情然後犯手府屬使之指告後亦爲捉來同律而章漢嚴棍捧招濟州牧減死充軍事分付該營○禁衛營啓言李章漢一一嚴問則所供內渠雖愚迷豈不知奉命事體之至重而何敢犯手於着紅衣之掖隸乎本府投吏輩只執留而已初無敺打之事烏敢有犯手之理而執留之校吏蒼黃中未嘗査問行首執事金鼎潤來告執留之由緣此得聞云其所漫漶終不直告萬萬無嚴嚴棍二十度後反復査問則一尙扺賴之狀節節痛駭充軍事分付兵曹使之擧行該府執事金鼎潤請卽爲捉來査問其犯手委折以施同律允之敎以俄者下敎不爲明言者事體反涉屑越十分參酌則渠烏敢發明乎當該掖隸之臂上棒㾗不啻狼籍已過多日堇減靑黯之色而㾗損猶在無論渠之手犯與否該隸出給卿處傷處摘奸後李章漢處以欺罔律嚴刑得情次卿其姑爲保授以待
정조 19년 · 강
假注書金履載以奉朝賀金鍾秀問議啓
정조 19년 · 목
書啓以爲臣敬奉聖諭馳往傳諭于廣州靜林里奉朝賀金鍾秀所住處則以爲臣昨今病勢越添昏不省事之中纔聞討逆大臣一時下鄕之報而王人遠臨下詢以命召還傳捧留之當否臣茫然不知所對也諸大臣之各歸其鄕寔出於討賊未準請之故則臣不敢議到況命召體重其還其留尤非臣所敢與論於其間伏惟上裁云敎以政府廟堂謄錄中可據之例使之知入
정조 19년 · 강
罷吏曹參議李勉兢職以韓晩裕代之前望也
정조 19년 · 목
勉兢違召也○政院以晩裕方在罷散啓命敍用
정조 19년 · 강
有政吏曹參議韓晩裕兵曹判書沈煥之進
정조 19년 · 목
以趙尙鎭趙鎭寬李祖承沈基泰韓用龜蔡弘遠爲承旨李光鉉爲持平徐有聞爲校理尹序東爲副修撰李敬一爲禮曹參判李義弼爲兵曹參判姜彝正洪聖淵爲副總管
정조 19년 · 강
羅州營將李旭祥江原中軍趙雲履相換
정조 19년 · 목
因羅州營將李旭祥望筒敎以卽昨年尤甚邑近地中軍中相換
정조 19년 · 강
承旨黃昇源等以時原任大臣處傳諭後附奏馳啓
정조 19년 · 목
承旨黃昇源狀啓以爲臣謹奉聖旨馳往傳諭于廣州地領議政洪樂性所住處則以爲臣冒死陳章徑尋鄕路惟鈇鉞是俟不意承宣半夜辱臨於荒江弊廬傳宣聖批及傳敎辭旨截嚴罔非臣子所不敢承聞者萬萬震剝方寸迷亂實欲鑽地而不可得也況緣臣等行止之顚倒六仙竝出銀臺一空事未前有尤添臣萬死難贖之罪惟願遄被嚴誅云矣臣旣承偕來之命姑爲仍留○承旨申光履狀啓以爲臣敬奉聖批及傳敎馳往傳諭于廣州地左議政兪彥鎬所住處則以爲臣冒犯擅行之罪惟俟嚴勘之命不自意承宣踵臨路次傳宣疏批與傳敎罔非臣子所不敢聞者奉讀未竟驚惶戰慄五內失守不省所措蓋臣此行柢爲臣職之不能盡尺守之不欲喪要以是爲一分自處之義而已豈或全昧分義而然哉聖敎之下益不勝震懍而區區微執迷不知變只自伏地隕越顒俟鈇鉞之誅云大臣方轉向安城臣仍爲隨往○承旨李羽晉狀啓以爲臣敬奉聖諭馳往傳諭于始興縣內右議政蔡濟恭所住處則以爲臣上而事君下而持身無往非負國無事非不忠至今日而以大匡而積不匡之罪目見國勢岌嶪不能效一半分撑拄之策畢竟忍捨京輦走歸鄕里自外而見殆若全抛宗國之憂而其心之戀結彷徨惟有神祗知之昨宿始興縣底擬待天明前進毒暑所中暴泄夜發喘喘一縷如絕未絕宛轉旅店不知何以作計銀臺近臣祗傳昨下批旨及別諭一度只有汗淚交逬況縷縷聖旨談笑之間斧鉞森嚴陽春之中霜雪凛洌臣之負國不忠之罪不待他求而昭揭於十行之中臣雖昏囈一息尙爾未泯則猶不至全昧義分豈不欲急詣金吾仰請金木之誅而顧此醜穢之狀實無寸進之勢卽其所住待命於縣獄之門尤萬萬死罪至於承宣偕來不特恩例之不敢承當外邑之弊在所當念亦乞卽命還歸云矣臣旣承偕來之命姑爲仍留臣於昨夕由果川路朝到水原境則聞大臣方在始興邑轉往該邑始爲傳諭以致封啓之遲滯不勝惶恐敎以朝聞卿行之獨淹中路審於去就豈勝感歎聞有愼節極用慮念批旨及別諭豈獲已也予之知卿也深固知本意之隨衆黽勉而難以區別一例傳宣卿何以此深引致有胥命縣獄之擧乎湫濕穢污決非元老大臣晷刻暫留之地安心勿待命俟少間起程而復路固大幸還第尤凝企至於命召之傳授初以尋鄕之行爲無例而問于在外大臣矣卿今住在一舍之頃亦以胥命附奏此則自有應行之例今遣史官還傳卿須知悉事偕來承旨更爲傳諭○承旨成種仁狀啓以爲臣敬奉聖批及傳敎馳往傳諭于廣州地領府事金憙所到處則以爲臣一渡淸渭終南漸遠步步回曕秖益耿結不意深夜承宣傳宣批旨又伏奉傳敎下者臣驚惶震懍益知不忠之罪上通于天矣螻蟻賤臣之去就行止只出於自全微諒之義致煩不敢聞之聖敎至於如此此又臣之死罪也況此承宣偕來之命差員定送之敎尤豈死罪臣所敢當者乎臣求死不得惟願亟收成命以尊朝廷仍治臣擅行之罪而已云大臣今方轉向連山地臣仍焉隨往
정조 19년 · 강
分遣史官于五部摘奸頹壓民戶施以恤典
정조 19년 · 목
史官李勉昇書啓以爲臣敬奉聖敎馳往中部各坊及南部屯之漢江二坊頹戶形止一一摘奸則中部多富戶茅捲而雨漏墻壞而壁破者雖或往往有之未有全間頹壓處至如將頹不頹未入於部報左撑右支人不堪處者中部二戶南部一戶而此雖與頹壓有異情勢之可矜則反有浮於半頹以上之入於恤典者所經過處招致受賜米還米民人以下敎辭意詳細勞問則咸以爲米精斗準賴以糊口至今全活莫非我慈宮之賜云萬口同聲頌祝不已頹壓秩南部屯之坊瓦家一戶頹而不壓秩中部貞善坊草家一戶慶幸坊草家一戶南部屯之坊瓦家一戶○史官具得魯書啓以爲臣敬奉聖敎馳往東部各坊各契家舍頹壓形止一一摘奸則頹戶合爲十五戶而所經過處賜米還米受食之人以下敎辭意詳細勞問則皆以爲米精斗準均飽廣絕之恩澤抄戶中亦無遺漏之類全頹秩崇敎坊草家一戶仁昌坊草家一戶崇信坊草家一戶半頹秩宮一契草家一戶土幕一戶仁昌坊草家二戶崇信坊草家三戶仁昌坊草家一戶昨年秩頹戶未及手本秩蓮花坊草家一戶仁昌坊草家二戶○史官尹致永書啓以爲臣敬奉聖敎馳往西部各坊頹戶形止詳細看審而經過處招致賜米還米民人以下敎面面慰諭則皆以爲米色斗數旣精且準相與歡抃感祝云衆民所告如出一口全頹秩古巡廳契草家一戶阿峴契草家一戶麻浦契草家一戶土幕四戶半頹秩太平館契瓦家一戶藥田契草家三戶上水溢契草家一戶倉前契草家一戶○史官曹錫中書啓以爲臣敬奉聖敎南部所屬貧戶之頹壓處一一摘奸則勿論該部之報與不報全家中折半顚壓者以上合爲四戶目前之不至顚壓者雖不可擧論頹破而莫可入處貧殘而最難修改者合爲三戶而民人之受還米賜米者以下敎詳細慰諭則攢手呼嵩擧以爲咸飽聖德如忘飢歲頹壓秩石橋下契瓦家一戶因漢城府別單已下恤典會賢洞草家一戶神堂里草家一戶新村契草家一戶箭串一契草家一戶頹而不壓秩明禮洞草家一戶豆毛浦草家一戶新村契草家一戶○史官徐俊輔書啓以爲臣敬奉聖敎馳往北部各坊各契頹戶形止一一摘奸而所經過處招致受賜米還米民人等以下敎詳細慰諭則皆以爲米精斗準均飽恩澤獲免顑頷云全頹秩鎭長坊草家二戶司宰監下牌契草家一戶門外細橋二契草家一戶城山里契草家一戶半頹秩鎭長坊草家二戶司宰監下牌契草家一戶俊秀坊契草家一戶敎以史官書啓下賑廳使之明日內分給
정조 19년 · 강
判下張宗甲殺獄回啓于刑曹
정조 19년 · 목
刑曹啓言高城張宗甲獄事以傷痕則尺寸之違式也以實因則尋踢之未分也詞證無參見之人而屍親只憑死者之言檢題有起疑之端而正犯改以被告之目而取考査啓則疑端自如眞贓未得試以事理推之動鈴起鬧初非血讎毒癘傳痛自是通患酒妄之人形殼僅存調治無路則遘疾未幾致死無怪且況履項築背終始難明之事奉足出面自有相逢之人安有被築臨死而冒寒遠出之理哉如此獄情有難直擬於償命之科請上裁敎以道狀曺啓皆有意見且獄體未具疑端如此此獄惟輕之外豈有別意依卿等言減律酌決事分付道臣
정조 19년 · 강
勘放金吾時囚權ꞇ等
정조 19년 · 강
充軍備邊郞李性林于龍仁
정조 19년 · 강
政院以史官尹致永問啓啓
정조 19년 · 목
政院啓言問于前史官尹致永處則以爲臣敬奉香祝三月初十日奉安于咸興客舍翌日中軍韓師貞用杖喧譁於隔墻咫尺之地故臣招致中營執事李達植責之以欠敬俾言於中軍俾勿如是於移奉之前則達植回告中軍之語曰一年香祝非止再三次奉安而自前未嘗廢用杖云終不信從故臣只以所見歸後書啓云
정조 19년 · 강
考下水原府內儒生應製試券仍命入格儒武施賞有差
정조 19년 · 목
先是以三萬年又億萬年年年此日長此筵爲賦題下送水原府試諸儒生該留守趙心泰捧券上送二十二日考下敎曰今六月朔水原府內儒生試取時賦三下生員李弘謙直赴會試次上一生員曹鴻振八子百選一件次上幼學申光任生員趙萬大幼學尹絖柳溵李基靖趙雲圭柳宗澥任百選鄭世豊通德郞申大奎幼學鄭基洪樂韺朴宗喆閔應圭生員朴師永幼學金最遠任天白權中敾生員黃明漢幼學尹勉欽金若水閔昌億鄭鈺尹衍相洪天浩李徽祚洪始瀅金星柳各食物米二斗扇子一柄賜給○先是該留守以府內武士六月朔試射別單馳聞親軍衛閑良李大永柳葉箭邊四中鄕武士出身崔時大親軍衛閑良李文植壯勇軍李德仁金仁祿柳葉箭貫一中邊二中命入格人上送試取後施賞至是臨丹楓亭試柳葉箭金仁祿邊三中直赴殿試李德仁邊二中直赴會試李大永邊一中崔時大李文植竝不中各筒箇一部綿布一匹賜給
정조 19년 · 강
承旨李羽晉以右議政蔡濟恭附奏馳啓命濟恭安心調攝羽晉入來
정조 19년 · 목
羽晉狀啓以爲臣敬奉聖諭傳諭于右議政蔡濟恭處仍傳命召則以爲臣罪不勘當跡又擅行歸身縣獄之側惟大何是俟不意半夜之中史官遠臨使承宣傳宣聖諭字字恩言是豈無狀如臣負罪如臣所可承當乎抑有冒死仰復者聖敎諭之以知卿也深而臣竊以爲日月之明於此不免有遺照也臣淹滯中路秪緣賤疾適急無以前進不得不暫息旅店圖尋生路之計今此聖諭認以審於去就至以感歎爲敎人而無恥非人也臣雖昏憒尙備人數則其爲愧恥當復如何至若諸大臣之議決尋鄕臣不過以迷暗之見曰可曰否而畢竟爛漫同歸竝時登程臣之附驥於諸老成亦云幸矣何嘗有異同之可論而今此聖諭俯認以本意不然至以黽勉隨衆爲敎審如是也諸大臣見未到處臣獨見而獨言之也顧臣有何見識能超然於衆論之中剖析去就之義若是之切也非其有而有之謂之盜臣雖無狀亦不欲居是名矣以是言之臣於本罪之外添以欺君之罪縣獄待命實非隨例爲之至若命召還傳不特私分益切惶蹙御符事體決不可一日留置鄕外隨下隨納之際錄事例乘馹騎竊恐驛路之無事中生弊亦乞俯察云矣大臣旣不復路臣則姑爲仍留敎以卿何若是過自深引乎且況愼節尙稽勿藥云爾則如今撼屋翻盆之日候尤豈可强令登程乎偕來承宣之空留徒涉欠誠念及近日畿甸民邑之弊食何甘而寢何安乎除非力所不及處何可恝然差員則卿獨先爲還送云承宣亦依卿請姑爲召還卿其安心調攝事傳諭爾則入來
정조 19년 · 강
前都承旨黃昇源以領議政洪樂性胥命金吾馳啓
정조 19년 · 목
昇源狀啓以爲卽者領議政洪樂性以爲罪合萬殞震剝惶懍不敢偃處鄕廬今方冒死走伏金吾恭俟鈇鉞之誅臣仍爲隨來
정조 19년 · 목
禁府啓言朴宗珪功議各減一等告身盡行追奪徒二年定配以其年七十一收贖申韺功減一等告身盡行追奪燕歧縣徒二年半定配閔百準功議各減一等告身盡行追奪白川郡徒二年定配趙鉉功減一等告身盡行追奪橫城縣徒二年半定配元羽孫功議各減一等告身盡行追奪忠州牧徒二年半定配請依例發遣府羅將押送允之
정조 19년 · 강
遞承旨趙鎭寬蔡弘遠韓用龜以洪仁浩李儒慶金載翼代之竝前望也
정조 19년 · 목
鎭寬弘遠違召用龜在外也
정조 19년 · 강
給漢城府頹戶恤典
정조 19년 · 목
漢城府以西部十三戶東部七戶南部五戶頹壓啓以西部獨女戶完多頹少置之勿論秩敎以恤典令該廳卽爲分給事分付其中獨女一戶一體分給事分付
정조 19년 · 강
推承旨黃昇源李亨元李勉兢李羽晉鄭尙愚罷承旨李肇源職政院請以大司成李晩秀疏批事出擧條俾知各司朝報間或誤書之由從之
정조 19년 · 목
敎曰今因入侍承宣言始聞之日前大司成李晩秀疏批中以知卿忠厚褒美之者以其疏語有近俗所不言之語予覽之未畢自不覺激感華袞之諭實由中心大抵這二字褒美極矣則朝紙或多誤書以忠孝云過與不過姑舍是當句內不成說誤書之本政院卽當取來釐正而不此之爲致使王言近於不擇發之歸旣聞之後不可無飭其時在院承旨從重推考坐直下位承旨指名捧現告罷職○承旨洪仁浩啓言日前大司成李晩秀疏批中知卿忠厚四字誤以知卿忠孝頒布而不卽釐正事之有承宣處分之命矣伊日小報間多以忠厚書頒此與全然誤書有異且非追後改下之事請出擧條分付俾知各司朝報間或誤書之由從之
정조 19년 · 강
命司饔提擧李致中察飭下輩誅求分院之弊
정조 19년 · 목
司饔院啓言本院年例磁器夏等進上因傳敎冬等進上時同爲封進敎以昨年都提擧筵奏定式之後下輩誅求之弊果寂然斂戢乎更令都提擧察飭俾有實效一番出擧條之後犯者不爲論勘則烏在其信令之意乎
정조 19년 · 강
命來初一日輪對當次人受點後日次同爲來待
정조 19년 · 강
前承旨鄭尙愚李肇源以領敦寧金履素判府事李秉模上京馳啓命還送狀本編管尙愚肇源于所到地方更命承旨金載翼傳諭于履素秉模
정조 19년 · 목
前承旨鄭尙愚李肇源以領敦寧金履素判府事李秉模今方上京臣亦隨往馳啓敎曰尋鄕之大臣豈有無端上京之理而州獄待命之大臣亦豈有跬步移足之事則不言其復路之別般曲折直以上京緣由及臣亦隨往等語狀聞者爾等行止何其飄忽近來事可謂節節驚駭爾等辱命之罪焉敢倖逭狀啓還下送爾等卽其所到地方編管以懲奉命者倏焉釐焉之習俾存猶餘之綱紀旣遣傳諭則其在敬禮之道不可以承宣之做錯中途勿施而今番尋鄕之行分路伴行云則此時畿民之弊實不忍恝視兩大臣處以一承宣兼進承旨則同副進去
정조 19년 · 강
右議政蔡濟恭納命召諭以遣史官問病後更送偕來兼傳命召之意
정조 19년 · 목
政院啓言右議政蔡濟恭使錄事來納命召何以爲之敎以爲其安心調理偕來收還則今若還送其命召是召之也事面甚爲逕庭日間當遣史官問病知其差可然後更送偕來兼傳命召以此意分付來納之錄事使之下去
정조 19년 · 강
遞承旨沈基泰金載翼以金勉柱尹行恁代之前望也
정조 19년 · 목
敎曰在外承旨許遞前望單子入之待下批牌招察任又敎曰左副聞亦年老當暑夙夜之任宜諒亦爲許遞前望單子入之待下批一體牌招前望以勉柱等批下
정조 19년 · 강
命前承旨沈基泰仍任曹司衛將前假注書吳泰會仍察廳任
정조 19년 · 강
前承旨申大顯以左議政兪彥鎬待命安城郡獄馳啓命政院洗狀本草配大顯于喬桐府
정조 19년 · 목
因大顯狀本敎以所謂承宣之不書職銜其他措語無異下吏之私通辱命大矣旣稱郡獄又曰仍留渠雖武弁職是承宣則不顧廉恥冒入獄中之謂乎狀啓令該房洗草渠則喬桐府定配當刻內星火押送
정조 19년 · 강
承旨金載翼以領敦寧金履素判府事李秉模胥命金吾馳啓
정조 19년 · 목
狀啓以爲臣馳到楊州紫馬場里領敦寧金履素判府事李秉模所到處則以爲縣獄泥首雖出於倉卒罔措罪犯難容決不敢仍爲胥命於外邑今方進伏金吾以爲遄伏邦憲之地云大臣今將胥命金吾臣亦隨入
정조 19년 · 강
判下刑曹殺獄案罷前慶尙監司趙鎭宅職尙州醴泉善山比安等不爲行檢守令關問該道拿問照勘推刑曹判書李得臣參判徐有臣參議金載翼等咸昌囚朴安成嚴刑勘配又命平安監司金載▣重推前監司金思穆罷職初檢官价川郡守李宗爀嚴問捧口招覆檢官順川郡守李秉道拿問仍命載▣別定査官嚴覈价川金安倜獄事歸一後狀聞
정조 19년 · 목
刑曹啓言咸昌朴安成獄事被踼無㾗損遘癘有症形實因之以病懸錄兩檢相符營決之加刑放送法意卽然蓋金女以褊狹之性遭妬婦之誣醉裏爭閧憤頭扶執滾成一團勢難兩全當是時也安成之挽送其妻得只之扶還金女理勢固然而第檢庭詞證俱非目覩之人臨窓窺見又是糢糊之說且狗矢黃土皆是熱病當劑而其女之供自初分明唇焦舌縮亦係時疾例症而雇工之招一直無異致死者之非敺伊病不在多辨被告人之成獄償命初無可論大抵近來殺獄起狀多從爽實中出而至於安宗儉則以病死之妻而曰以被打以無識之應虎而曰以書給議送以占丹所參見初無之傷處而曰以狼籍不但陷害平民竝與官長而構捏不但構捏官長以至誣罔天聽其罪狀尤不可恕請照法嚴繩朴安成朴應虎等別無可問之端竝放送之意分付道臣敎以致死者卽金召史也無論朴安成與安成妻金女之誰打誰不打死者之被打則丁寧且其起鬧之根因專由安成妻之生疑於渠夫與金召史有私則當其兩女滾戰勢若雞鬪而金女之憤頭毒手其猛必不下於安成安成名雖壯丁實則內不足籍使胸膛之牽引眞箇是安成之所踼旣無傷損之可言然則金召史之死安知非滾戰之過翻爲踏而覆爲觸崇在內傷㾗不外現乎又或因病而死而分明無猛打之跡病邊打邊之孰輕孰重初無槪論於檢狀査啓且況緊語之申丁太在逃未捕則以彼以此此獄未可謂具案矣道臣之自作證左終始力脫莫曉其所據刑政之重者莫有過於殺獄而題語跋辭皆未免懸空臆斷嚴獄體重人命之義固如是乎雖有刑政如無紀綱則何用爲刑政覆檢之不得時刻遲滯何等金石之典而過五日歷五倅僅得行檢而爲道臣者旣不能出一口氣亦不敢登時勘罷若是而威令何以行民邑何所畏乎當該道臣罷職稱托之尙州醴泉善山比安諸守令等關問該道使之指名報來後令該府拿問照法嚴勘卿等於此豈無一言亦爲推考獄理顚末大體疑晦都緣檢案之疏略當該檢官等亦爲拿處所當更爲成獄期於償命開檢於埋土經歲之後而內損與否何從而執定疑輕之典正合此獄無端白放俾同平人萬萬不成說安成身以家人共犯尊長坐律嚴刑勘配金女亦嚴刑懲治事分付道臣又啓言价川郡金安倜獄事上下渾身都是灸㾗仰合兩面初無傷損則常時抱病明有可據伊日被打自歸落空況致玨問醫之時不言被打安倜請藥之意只欲降氣則所祟之非打伊病灼然無疑鬪場有證只有二人村隣情誼無間兩隻而安倜之扶執成燁同辭作證成燁之敺打安倜一直稱冤安倜成燁皆是半身不遂之人安倜則一臂不仁成燁則兩臂不仁設或相執相打一臂不仁者豈被敺於兩臂俱不仁之人耶且兩家相距殆過數里則始被勸解而無難還歸不耐餘憤而旋卽到來者決非被打濱死者之所可爲爲其妻若子者忍其暴屍之慘要作構人之計者人理都絕檢官之杖治屍親旣因營題則渠敢構誣官長驚動天聽者尤極猥越請李召史構捏官長誣罔呼籲之罪照法勘處之意分付道臣檢庭之不用刑杖法意卽然而初檢官之不報營門而徑施刑訊事非軍務而擅用棍治者旣乖法意有關後弊當該初檢官价川前郡守李宗爀令該府拿問處之敎以莫嚴者殺獄而不嚴莫甚於近日纔決咸昌之獄而价川之案又到矣苟有可覈之端掘檢何難而然疑之跡沒捉之證斷之曰不必成獄惜乎道伯之太欠致愼設令死者上下渾身都是灸痕而常時抱病奄奄欲死果如卿等之說彼是奄奄之漢一或下手則其斃也尤易於是乎病自病殺自殺豈可以病恕死乎但打者被打者皆是病人打者兩臂不用被打者一臂不用以病人打病人一死而一生卽幸者之幸不幸者之不幸亦何關於決此獄之肯綮則道啓曺啓之以一臂兩臂較量爲說未知爲當況屍親招中腸胸背三庫傷處旣有質言則開檢之前何以知有無且況所謂正犯漢之行兇緊證在於膝築胸則病臂之不用明若觀火至於覆檢狀之與初檢沕然尤何必取信法禁蕩然襲謬潛通道臣之以檢狀歸重者極爲疏忽卿等及道臣爲先從重推考拔例嚴飭道伯別定査官與主推官眼同嚴覈歸一後狀聞若或依舊依違則道伯當知之至於初檢官則不徒成獄前用刑之萬萬無狀又敢用棍於殺獄此路一開後弊難言身爲道伯不能檢束於未犯之前從以和其說而從其請致使此獄轉入三昧寧不駭然之甚其時道臣査出捧現告亟施罷職之典殺獄用棍之該檢官李宗爀令該府拿來與行檢錯誤之本罪嚴問捧口招以爲嚴法重繩之地覆檢官亦問名拿問
정조 19년 · 강
推有司堂上李時秀平安監司金載▣
정조 19년 · 목
承旨洪仁浩啓言各道狀啓啓本自有一定之式而頃因備局有司堂上筵奏凡係貼數夥多之文書或以成册修上以便乙覽之意有所行會云至於殺獄文案關係至重所當以啓本修正上送而卽見慶尙道殺獄査啓則依前以啓本上送平安監司金載▣則以其査案修上成册以致回啓判付之連付草紙事體所在已極未安當初備局之不爲區別行會有此道各異例之擧亦不可無飭請當該有司堂上及平安監司金載▣從重推考從之
정조 19년 · 목
漢城府以西部一戶南部一戶北部六戶頹壓啓敎以恤典令該廳卽爲分給事分付
정조 19년 · 목
夜一更出天中淡雲間入南方天際狀如拳尾長二三尺許色白
정조 19년 · 강
前承旨申大顯以左議政兪彥鎬今方馳向城外馳啓命大顯移配湖沿其代以在院承旨中下送
정조 19년 · 목
大顯狀啓以爲左議政兪彥鎬自郡獄待命所今方馳向城外臣亦隨往敎以申大顯事豈不駭然乎渠雖惶㥘亦知六甲今日是卄八日則敢以二十七日城外爲說者萬萬無狀況此非左相書啓卽不過渠之以聞見如下人私通樣狀聞者節節駭然喬桐近矣移配湖沿承旨之代開政差出之際大臣之上來當已久爲先在院承旨中下送
정조 19년 · 강
政院以領議政洪樂性左議政兪彥鎬領敦寧金履素判府事李秉模胥命金吾啓
정조 19년 · 목
政院啓言領議政洪樂性以爲前後傳敎罔非臣子所不敢承聞而昨夕臺疏批旨尤萬萬震懍罔措縣獄胥命猶係緩聲臺言譏斥有不暇顧蒼黃入城走伏金吾門外恭族鈇鉞之誅云又啓言判府事李秉模以爲罪犯難容決不敢仍爲胥命於縣獄走伏金吾門外恭竢鈇鉞之誅云又啓言領敦寧金履素以爲罪負罔赦縣獄待命亦有所萬萬不敢者進伏金吾門外惟願遄伏邦憲云又啓言左議政兪彥鎬以爲前後負職乖分之罪萬死難贖自郡獄待命所走伏金吾門外恭族鈇鉞之誅云
정조 19년 · 강
遞承旨趙尙鎭李祖承尹行恁金勉柱以李勉兢爲承旨前望也勉兢違召命推考更爲牌招
정조 19년 · 목
敎曰都承旨聞以前任尙州事置對左副承旨聞有實病幷許遞又敎曰承旨未差之代政官牌招開政差出待下批牌招以爲偕來推移進去之地又敎曰奉命承旨及在外承旨許遞今日政差出待下批一體牌招○因勉兢再牌不進罷職傳旨敎以職名屢遞廉隅旣伸只推更爲牌招入直
정조 19년 · 강
有政吏曹參議韓晩裕進
정조 19년 · 목
以鄭大容李晩秀金熙朝爲承旨金魯永爲左尹
정조 19년 · 강
推吏曹參議韓晩裕
정조 19년 · 목
以鄭尙愚方在編管中而誤擬承旨政院請推也
정조 19년 · 강
命左議政兪彥鎬領敦寧金履素領府事金憙判府事李秉模罷職領議政洪樂性右議政蔡濟恭免相
정조 19년 · 목
敎曰大臣以道事君不可則止止乎云爾何嘗曰去去雖當於義古之人則於周不可去之魯於魯不可去之齊宋秦楚何去不可今也不然馬島之北鴨江以東八域一統去將何之悻悻鄒聖所不屑屑屑漢儒以爲恥會謂宰相讀書人乃畔於是耶台府故事不得於朝則城外江干而已六轡在手一時尋鄕如今日之爲未之聞焉予以否德縱不能納其猷而用其言循塗隨轍謹守常法大臣之職耳放倒自家地位而創爲此前輩所不爲之擧無甚留難者奈國綱臣分何左議政兪彥鎬領敦寧金履素領府事金憙判府事李秉模罷職同行同其退也然彼水一方夙夢近矣往不舂糧夷猶不發皆有遲遲吾行之意兩元老老成之智有足感歎而同行涉乎同浴責難所以責備領議政洪樂性右議政蔡濟恭免相
정조 19년 · 목
漢城府以南部民家三戶頹壓啓敎以恤典令該廳卽爲分給事分付
정조 19년 · 강
(刀削)施壯營射會時連五巡全布人賞典
정조 19년 · 목
本營以射會時連五巡全布人別武士崇祿鄭東仁別單書入命邊將除授敎以年前兵曹草記之後姑爲留中尙稽一定之式而加資或邊將馬帖隨時特敎處分矣今亦依黃籖使之捧傳旨
정조 19년 · 목
漢城府以北部民家二戶頹壓啓敎以恤典令該廳卽爲分給事分付
정조 19년 · 강
遞知義禁金尙集李時秀同義禁李祖承以具㢞李致中爲知義禁李亨元爲同義禁竝前望也仍命時囚待捧供判下今日內草記照律
정조 19년 · 목
敎曰滯囚可悶時囚皆令今日捧供○政院啓言時囚今日捧供事命下而知義禁金尙集身病李時秀差祭同義禁李祖承未肅拜只有判義禁洪秀輔不得備員開坐云金尙集李祖承請竝卽牌招允之敎以差祭及未肅拜有實病人許遞前望單子入之待下批牌招開坐待捧供判下今日內草記照律俾無當暑滯囚之弊
정조 19년 · 강
勘放時囚趙尙鎭兪漢㝢韓師貞李亨圭配鄭彥衡于平山府命華城城役時彥衡自備者計減於會付錢穀華城留守趙心泰湖南前道臣李書九有司堂上沈頤之李時秀竝推考仍命張集紹姑放關問關東道臣後議處
정조 19년 · 목
義禁府啓言尙州前牧使趙尙鎭比安縣監兪漢㝢原情以爲昨年咸昌縣殺獄覆檢事文移見請而渠等俱以實病未得馳進云請待判下照律允之又啓言金海府使金處漢原情以爲輕囚滯獄大同督捧事昨秋本邑雖爲慘歉而三稅自是實結所出民宜趁納而荐歉之餘民俗渝薄大小公納頑拒成習故就其中最甚玩愒之類或治或囚待納卽放而如是之際自致旬望滯獄此實事勢之萬不獲已祀閣之門無鎖鑰庭沒蕪草位版書題不敬事飭敎之後壇閣始創營建之初門無鎖鑰位版書題至爲不敬而渠不能卽地修擧未免循襲前謬庭草間間鋤除而亦未免蕪盛莫非矇不覺察之罪云請待判下照律允之又啓言橫城前縣監張集紹原情以爲風落木作板事昨年黃腸松木爲大風所折拔大小合爲一百三十七株而總是屋椽之材故面稟道臣使附近民人剪斷埋置初非私自擅便至於作板云云屋椽之材初無可論於作板此皆民人所共參見大抵邑民鄭忠欽還穀逋負積有年所渠於到任之後爬櫛督徵矣積有怨毒誣訴營門前道伯洞悉誣陷之由忠欽使之刑配而此不過事屬自已故略施刑杖矣新道伯莅任之初更逞宿憾構捏至此火粟收稅事一自折受明禮宮之後居民全不起耕導掌無一收稅自本宮付本縣酌定六百金而元上納爲四百八十兩二十兩則除給馱價剩餘只爲一百兩而貢蔘商營主人及京主人處例給役價爲九十兩十兩則持都路費補給而載在邑例册子染指之目實爲曖昧守禦軍侵徵事昨年本廳因屯牙兵金順才所告發關行會勿爲侵徵故渠不勝驚駭該色及順才處査問則所告內內奴宣頭案磨勘適當是年元數上納外內需司雜費無路辦出面內民人中欲免軍役者願納二十兩以爲磨勘之資則頉免身役自是流規順才願納之後順才頭目忘其免役借順才之名呈于本廳沮戲願納云故渠以軍政莫重順才所納使之勿捧以此意枚報本廳及巡營則其無侵徵之狀一按可辨云請待判下照律敎以與道狀節節相左此囚姑放關問道臣後議處又啓言韓師貞杖一百收贖告身盡行追奪春川府徒三年定配金處漢杖一百收贖告身盡行追奪放送何如允之敎以如有功議各減一等韓師貞何足責定配分揀又啓言鄭彥衡功減一等杖一百收贖告身盡行追奪平山府徒三年定配何如允之敎以渠供中有需用浩多之語需用必是公用浩多可知科外昨冬慰諭使之還也以城役所用樓材之䂨取片鐵之打造該師費鉅負債爲言故以前此申飭至嚴則何以貽弊令廟堂往復守臣使之從實會減矣其間如已區劃豈有是乎該守臣其時道臣及有司堂上從重推考渠之自備者一一計減會付錢穀後狀聞事更令廟堂分付華城留守及湖南道臣又啓言趙尙鎭兪漢寓各杖六十收贖奪告身一等放送何如允之敎以如有功議各減一等又啓言李亨圭議減一等告身盡行追奪鎭川縣徒二年半定配又五年禁錮何如允之敎以渠輩何足責定配則勿論
정조 19년 · 강
諸道以舊還蕩減穀數馳啓
정조 19년 · 강
兵曹參判徐有大上疏賜批推承旨李肇源
정조 19년 · 목
疏略曰臣猥以無似出入戎垣十有餘年顧此本營重任尤豈有一半分堪承之望而不自意騎曹除命又下此際陪扈是急章皇出肅而以將臣叨是職者在古亦罕則臣是何人顧安得不怵然驚懍也哉至於身佩虎符不得持被於禁廬公格已例班班可考伏乞特解臣所帶之職以安賤分以重官方批以法典惟捕將不許兼帶總管而近規之三局將臣亦用此例已過矣守總兩使之效尤尤屬無於法之法此等處合有復舊釐正之擧至於本營衙門判堂例兼禁衛營之時猶與諸堂通同入直亞堂豈有異同乎格外陳懇之捧入該房事近於典循推考卿則勿辭行公
정조 19년 · 강
京畿監司徐有防以加平郡威逼殺人罪人金加仁白捧遲晚馳啓命以威逼律決勘該郡守柳得恭待拿問各別嚴繩令該曹直爲作闕差代使之今明間辭朝
정조 19년 · 목
該監司狀啓加平郡威逼致殺人命罪人金加仁白捉致臣營箇箇拷察嚴刑捧遲晚侤音矣加仁白所供以爲渠以鄕曲愚迷之賤不識倫常名分之截嚴敢生娶婦之慾初旣送單而請婚旋又設酒而强迫畢竟終未得售則劫奪之計轉急醜辱之說肆發竟使池女無瑕之身以致含冤添病因此捨命之境其爲子㛰娶潛謀劫奪威逼閨女抱冤至死之律烏得免乎云加仁白杖一百流三千里照律馳啓請令該曹稟處敎以使池女不知恥不至死其在成美戢奸之道右池女而斥彼隻風化也訟理也固當若此況池女貞操不受污辱初旣却飯末乃得病病之何病都無論因勒婚而發憤因發憤而不食因不食而淹病因淹病而致死死之根因由於勒婚時惡口雖非威逼實則威逼大抵思慮所不及猶皆斷之以威逼之律彼隻焉可逭乎金加仁白以威逼律決勘事分付道臣此後似此之獄案務植風化無以訟理爲先事措辭嚴飭自初切以爲駭者初檢官之檢狀結辭也今旣翻獄渠何倖免乎池女之死直箇因病亦染病而邂逅云藉使諸說無差渠旣不能十分的知則立證於成獄之前猶恐獄理之或具者已萬萬妄率且其從來事端有關風化則立落之際扶抑太偏不徒不償命乃反必欲脫給如許之人置之字牧之任則瀆亂風敎恣意强暴之患當無日無之是豈歇看處一日置其地爲其地亂倫助虐之弊該郡守柳得恭待拿問各別嚴繩次令該曹直爲作闕口傳差出課農捧糴不可曠官新除者今明間辭朝
정조 19년 · 강
忠淸前監司李亨元以公州尹光奎李墷等訟決給馳啓重推該道臣仍命似此愆限之訟令該房詳問諸司捧現告論勘